ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน.13 /2556

เรื่อง  การลงทุนและการมีไว้เพื่อเป็นทรัพย์สินของกองทุน   
(ฉบับที่ 9)

\_\_\_\_\_\_\_\_\_\_\_\_\_\_\_\_\_\_\_\_\_

                   อาศัยอํานาจตามความในมาตรา 126(4) แห่งพระราชบัญญัติหลักทรัพย์และตลาดหลักทรัพย์ พ.ศ. 2535  อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย ประกอบกับข้อ 12 และข้อ 17 โดยได้รับความเห็นชอบจากคณะกรรมการกํากับตลาดทุน และข้อ 19(6) แห่งประกาศคณะกรรมการกํากับตลาดทุน ที่ ทน. 27/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552  สํานักงานออกข้อกําหนดไว้ดังต่อไปนี้


ข้อ ๑ ให้เพิ่มความต่อไปนี้เป็น (ฉ) และ (ช) ใน (1) ของข้อ 2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552 เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552

“(ฉ)  “กองโครงสร้างพื้นฐาน”  หมายความว่า  กองทุนที่มีลักษณะดังต่อไปนี้

 1.  กองทุนรวมโครงสร้างพื้นฐานตามประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการจัดตั้งและจัดการกองทุนรวมโครงสร้างพื้นฐาน

 2.  กองทุนโครงสร้างพื้นฐานต่างประเทศ

 (ช)  “กองทุนโครงสร้างพื้นฐานต่างประเทศ”  หมายความว่า   กองทุนที่จัดตั้งขึ้นตามกฎหมายต่างประเทศที่มีวัตถุประสงค์หลักในการลงทุนในทรัพย์สินที่มีลักษณะทํานองเดียวกับกองทุนรวมโครงสร้างพื้นฐานตามประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการจัดตั้งและจัดการกองทุนรวมโครงสร้างพื้นฐาน  ทั้งนี้ ไม่ว่ากองทุนดังกล่าวจะจัดตั้งในรูปบริษัท ทรัสต์ หรือรูปอื่นใด”


ข้อ ๒ ให้เพิ่มความต่อไปนี้เป็น (ช) ใน (2) ของข้อ 2 แห่งประกาศสํานักงาคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554

 “(ช)  “หน่วยของกองโครงสร้างพื้นฐาน”  หมายความว่า  หน่วยลงทุนหรือตราสารดังต่อไปนี้

1. หน่วยลงทุนของกองทุนรวมโครงสร้างพื้นฐานตามประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการจัดตั้งและจัดการกองทุนรวมโครงสร้างพื้นฐาน

2.  ตราสารที่ออกโดยกองทุนโครงสร้างพื้นฐานต่างประเทศที่มีลักษณะทํานองเดียวกับหน่วยลงทุนของกองทุนรวมโครงสร้างพื้นฐานตาม 1.”


ข้อ ๓ ให้เพิ่มความต่อไปนี้เป็น (ฌ) และ (ญ) ใน (3) ของข้อ 2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554

 “(ฌ)  “กิจการโครงสร้างพื้นฐาน”  หมายความว่า กิจการโครงสร้างพื้นฐานตามประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการจัดตั้งและจัดการกองทุนรวมโครงสร้างพื้นฐาน 

 (ญ)  “เจ้าของกิจการโครงสร้างพื้นฐาน”  หมายความว่า บุคคลที่เป็นเจ้าของกิจการโครงสร้างพื้นฐานหรือที่มีสิทธิในการบริหารจัดการกิจการโครงสร้างพื้นฐาน”


ข้อ ๔ ให้เพิ่มความต่อไปนี้เป็น (6/1) ในวรรคหนึ่งของข้อ 5 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554

“(6/1)  หน่วยของกองโครงสร้างพื้นฐานตามส่วนที่ 13 ในหมวด 3”


ข้อ ๕ ให้เพิ่มความต่อไปนี้เป็น (5/1) ของข้อ 8 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554

“(5/1)  หน่วยของกองโครงสร้างพื้นฐานที่เป็นกองทุนโครงสร้างพื้นฐานต่างประเทศตามหลักเกณฑ์ใน (1) หรือ (2) ของข้อ 45/3”


ข้อ ๖ ให้เพิ่มความต่อไปนี้เป็นส่วนที่ 13 หน่วยของกองโครงสร้างพื้นฐาน และข้อ 45/3 ในหมวด 3 ข้อกําหนดเกี่ยวกับลักษณะของตราสารและหลักเกณฑ์การลงทุน ของภาค 1 หลักเกณฑ์เกี่ยวกับประเภททรัพย์สิน แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 35/2553 เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 6)ลงวันที่ 7 กันยายน พ.ศ. 2553


ส่วน ๑๓ หน่วยของกองโครงสร้างพื้นฐาน  
\_\_\_\_\_\_\_\_\_\_\_\_\_\_\_\_


ข้อ ๔๕/๓ การลงทุนหรือมีไว้ซึ่งหน่วยของกองโครงสร้างพื้นฐานเพื่อเป็นทรัพย์สินของกองทุนรวมเพื่อผู้ลงทุนทั่วไป กองทุนสํารองเลี้ยงชีพ หรือกองทุนส่วนบุคคลรายย่อย ต้องเป็นหน่วยของกองโครงสร้างพื้นฐานที่เสนอขายหน่วยดังกล่าวต่อผู้ลงทุนเป็นการทั่วไป หรือที่เป็นหลักทรัพย์จดทะเบียนในตลาดหลักทรัพย์แห่งประเทศไทยหรือตลาดหลักทรัพย์ต่างประเทศ  ทั้งนี้ ในกรณีที่เป็นหน่วยของกองโครงสร้างพื้นฐานที่เป็นกองทุนโครงสร้างพื้นฐานต่างประเทศต้องเป็นไปตามหลักเกณฑ์ข้อใดข้อหนึ่งดังต่อไปนี้ แล้วแต่กรณี ด้วย

 (1)  กองทุนโครงสร้างพื้นฐานต่างประเทศอยู่ภายใต้การกํากับดูแลของหน่วยงานกํากับดูแลด้านหลักทรัพย์และตลาดซื้อขายหลักทรัพย์ที่เป็นสมาชิกสามัญของ International Organization of Securities Commissions (IOSCO)

(2) หน่วยดังกล่าวจดทะเบียนซื้อขายในตลาดหลักทรัพย์ต่างประเทศที่เป็นสมาชิกของ World Federation of Exchanges (WFE)”


ข้อ ๗ ให้เพิ่มความต่อไปนี้เป็น (9) ในวรรคหนึ่งของข้อ 62 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554

“(9)  หน่วยของกองโครงสร้างพื้นฐานที่มีลักษณะดังนี้

(ก)  หน่วยลงทุนของกองทุนรวมโครงสร้างพื้นฐานที่เป็นหลักทรัพย์จดทะเบียนในตลาดหลักทรัพย์แห่งประเทศไทย หรือที่คณะกรรมการตลาดหลักทรัพย์จะสั่งรับเป็นหลักทรัพย์จดทะเบียนในตลาดหลักทรัพย์แห่งประเทศไทยและอยู่ระหว่างการดําเนินการกระจายการถือหน่วยลงทุนตามข้อบังคับตลาดหลักทรัพย์แห่งประเทศไทยว่าด้วยการรับและเพิกถอนหน่วยลงทุน และการเปิดเผยสารสนเทศของกองทุนรวมโครงสร้างพื้นฐาน

 (ข)  ตราสารที่ออกโดยกองทุนโครงสร้างพื้นฐานต่างประเทศที่มีลักษณะทํานองเดียวกับหน่วยลงทุนของกองทุนรวมโครงสร้างพื้นฐานตาม (ก) ที่จดทะเบียนซื้อขายในตลาดหลักทรัพย์ต่างประเทศ”


ข้อ ๘ ให้เพิ่มความต่อไปนี้เป็นวรรคสี่และวรรคห้าของข้อ 62 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554

 “ในกรณีที่กองทุนลงทุนหรือมีไว้ซึ่งหน่วยของกองโครงสร้างพื้นฐานตามวรรคหนึ่ง (9)ที่มีลักษณะดังต่อไปนี้ ให้นับมูลค่าหน่วยของกองโครงสร้างพื้นฐานดังกล่าว รวมในอัตราส่วนของบุคคลตามวรรคหนึ่งที่เป็นเจ้าของกิจการโครงสร้างพื้นฐาน

(1)  ผลประโยชน์ที่กองโครงสร้างพื้นฐานจะได้รับขึ้นอยู่กับความสามารถในการบริหารกิจการโครงสร้างพื้นฐานโดยเจ้าของกิจการโครงสร้างพื้นฐาน หรือบริษัทใหญ่หรือบริษัทย่อยของบุคคลดังกล่าว

(2)  หน่วยของกองโครงสร้างพื้นฐานไม่น้อยกว่าร้อยละสิบของจํานวนหน่วยที่จําหน่ายได้แล้วทั้งหมดของกองโครงสร้างพื้นฐานถูกถือโดยเจ้าของกิจการโครงสร้างพื้นฐาน หรือบริษัทใหญ่หรือบริษัทย่อยของบุคคลดังกล่าว  
                   การพิจารณาบริษัทใหญ่และบริษัทย่อยตามวรรคสี่ ให้พิจารณาตามมาตรฐานการบัญชีที่สภาวิชาชีพบัญชีกําหนดเกี่ยวกับการจัดทํางบการเงินรวม”


ข้อ ๙ ให้ยกเลิกความในวรรคสองของข้อ 63 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554  และให้ใช้ความต่อไปนี้แทน

 “ความในวรรคหนึ่งมิให้นํามาใช้บังคับกับหน่วยลงทุนและใบสําคัญแสดงสิทธิที่จะซื้อหน่วยลงทุนของกองทุนรวมที่จัดตั้งขึ้นตามพระราชบัญญัติหลักทรัพย์และตลาดหลักทรัพย์ พ.ศ. 2535  แต่ไม่รวมถึงหน่วยลงทุนของกองทุนรวมโครงสร้างพื้นฐานที่ไม่เป็นไปตามที่กําหนดในข้อ 62 วรรคหนึ่ง (9) (ก)”


ข้อ ๑๐ ให้เพิ่มความต่อไปนี้เป็นวรรคสามของข้อ 63 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554

“ให้นําความในข้อ 62 วรรคสี่และวรรคห้า มาใช้บังคับกับการนับรวมอัตราส่วนตามวรรคหนึ่งด้วย โดยอนุโลม”


ข้อ ๑๑ ให้ยกเลิกความในข้อ 67/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 7/2553 เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 3) ลงวันที่ 16 มีนาคม พ.ศ. 2553  และให้ใช้ความต่อไปนี้แทน

“ข้อ 67/1  การคํานวณอัตราส่วนการลงทุนที่กําหนดไว้ในส่วนนี้ มิให้บริษัทจัดการกองทุนรวมนับมูลค่าหน่วยลงทุนของกองทุนรวมและหน่วยลงทุนของกองทุนรวมต่างประเทศที่กองทุนรวมลงทุนหรือมีไว้รวมในอัตราส่วนการลงทุนดังกล่าว แต่ไม่รวมถึงหน่วยของกองโครงสร้างพื้นฐาน”


ข้อ ๑๒ ให้เพิ่มความต่อไปนี้เป็นวรรคสองของข้อ 68 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้  
เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  

“ให้นําความในข้อ 62 วรรคสี่และวรรคห้า มาใช้บังคับกับการนับรวมอัตราส่วนตามวรรคหนึ่งด้วย โดยอนุโลม”


ข้อ ๑๓ ให้เพิ่มความต่อไปนี้เป็นวรรคสองของข้อ 69 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554

“ให้นําความในข้อ 62 วรรคสี่และวรรคห้า มาใช้บังคับกับการนับรวมอัตราส่วนตามวรรคหนึ่งด้วย โดยอนุโลม”


ข้อ ๑๔ ให้ยกเลิกความในวรรคสองของข้อ 74 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

“หน่วยลงทุนตามวรรคหนึ่ง หมายความว่า หน่วยลงทุนของกองทุนรวมที่จัดตั้งขึ้นตามพระราชบัญญัติหลักทรัพย์และตลาดหลักทรัพย์ พ.ศ. 2535  เท่านั้น แต่ไม่รวมถึงหน่วยลงทุนของกองทุนรวมอสังหาริมทรัพย์และกองทุนรวมโครงสร้างพื้นฐาน”


ข้อ ๑๕ ให้ยกเลิกความในวรรคสามของข้อ 75 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  และให้ใช้ความต่อไปนี้แทน

“หน่วยลงทุนตามวรรคหนึ่งและวรรคสอง หมายความว่า หน่วยลงทุนของกองทุนรวมที่จัดตั้งขึ้นตามพระราชบัญญัติหลักทรัพย์และตลาดหลักทรัพย์ พ.ศ. 2535  เท่านั้น แต่ไม่รวมถึงหน่วยลงทุนของกองทุนรวมอสังหาริมทรัพย์ กองทุนรวมทองคํา และกองทุนรวมโครงสร้างพื้นฐาน”


ข้อ ๑๖ ให้เพิ่มความต่อไปนี้เป็นข้อ 75/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  

“ข้อ 75/1   บริษัทจัดการอาจลงทุนหรือมีไว้ซึ่งทรัพย์สินดังต่อไปนี้ เพื่อเป็นทรัพย์สินของกองทุนสํารองเลี้ยงชีพได้ โดยต้องมีมูลค่ารวมทุกกรณีไม่เกินร้อยละสิบห้าของมูลค่าทรัพย์สินสุทธิของกองทุน

(1)  หน่วยลงทุนของกองทุนรวมอสังหาริมทรัพย์หรือตราสารของกองทุนอสังหาริมทรัพย์ต่างประเทศตามข้อ 5(5)

(2)  หน่วยลงทุนของกองทุนรวมทองคําตามข้อ 5(6)

(3)  หน่วยของกองโครงสร้างพื้นฐานตามข้อ 5(6/1)

(4)  ตราสารที่มีลักษณะของสัญญาซื้อขายล่วงหน้าแฝงตามข้อ 5(10) ซึ่งไม่มีข้อกําหนดให้คู่สัญญาอีกฝ่ายหนึ่งชําระคืนเงินต้นเต็มจํานวน

(5) ทรัพย์สินที่คํานวณตามผู้ออกทรัพย์สินหรือคู่สัญญาซึ่งกองทุนสํารองเลี้ยงชีพลงทุนในผู้ออกหรือคู่สัญญาแต่ละรายได้ไม่เกินร้อยละห้าของมูลค่าทรัพย์สินสุทธิของกองทุน และทุกรายรวมกันไม่เกินร้อยละสิบห้าของมูลค่าทรัพย์สินสุทธิของกองทุนตามข้อ 63

(6)  ทรัพย์สินอื่นที่สํานักงานประกาศกําหนด โดยคํานึงถึงปัจจัยต่าง ๆ ที่อาจมีผลกระทบต่อการลงทุนหรือมีไว้เพื่อเป็นทรัพย์สินของกองทุนสํารองเลี้ยงชีพ เช่น ความเสี่ยง สภาพคล่อง การประเมินมูลค่า หรือการเปิดเผยข้อมูล เป็นต้น  
 

ความในวรรคหนึ่งมิให้นํามาใช้บังคับกับกรณีที่บริษัทจัดการสามารถควบคุมอัตราส่วนการนําเงินสะสมและเงินสมทบรายสมาชิกของกองทุนสํารองเลี้ยงชีพไปลงทุนหรือมีไว้ซึ่งทรัพย์สินในกรณีใดตามวรรคหนึ่งได้ตามหลักเกณฑ์ของประกาศที่เกี่ยวข้องกับการควบคุมอัตราส่วนนั้น”


ข้อ ๑๗ ให้ยกเลิกความใน (1) ของวรรคหนึ่ง ในข้อ 93 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554  และให้ใช้ความต่อไปนี้แทน

“(1)  อัตราส่วนตามข้อ 61 ข้อ 61/1 หรือข้อ 62 วรรคหนึ่ง (1) (2) หรือ (9) มิให้นํามาใช้บังคับกับกองทุนรวมตามหมวดนี้ โดยบริษัทจัดการอาจลงทุนหรือมีไว้ซึ่งทรัพย์สินตามข้อกําหนดดังกล่าวที่บุคคลใดเป็นผู้ออก ผู้สั่งจ่าย ผู้รับรอง ผู้รับอาวัล ผู้สลักหลัง ผู้ค้ําประกัน หรือคู่สัญญา เพื่อเป็นทรัพย์สินของกองทุนได้ โดยมีมูลค่ารวมกันทั้งสิ้นเมื่อคํานวณเฉพาะผู้ออก ผู้สั่งจ่าย ผู้รับรอง ผู้รับอาวัล ผู้สลักหลัง ผู้ค้ําประกัน หรือคู่สัญญารายนั้น ไม่เกินร้อยละยี่สิบห้าของมูลค่าทรัพย์สินสุทธิของกองทุน”


ข้อ ๑๘ ให้เพิ่มความต่อไปนี้เป็นวรรคสองของข้อ 93 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 21/2554  เรื่อง การลงทุนและการมีไว้เพื่อเป็นทรัพย์สินของกองทุน (ฉบับที่ 8) ลงวันที่ 27 กรกฎาคม พ.ศ. 2554

“ให้นําความในข้อ 62 วรรคสี่และวรรคห้า มาใช้บังคับกับการนับรวมอัตราส่วนตามวรรคหนึ่ง (1) (2) และ (3) ด้วย โดยอนุโลม”


ข้อ ๑๙ ประกาศนี้ให้ใช้บังคับตั้งแต่วันที่ 2 เมษายน พ.ศ. 2556    เป็นต้นไป เว้นแต่ข้อ 16 ให้ใช้บังคับตั้งแต่วันที่ 2 ตุลาคม พ.ศ.  2556 เป็นต้นไป

ในกรณีที่ความในข้อ 16 มีผลใช้บังคับแล้วตามที่กําหนดในวรรคหนึ่ง หากบริษัทจัดการลงทุนหรือมีไว้ซึ่งทรัพย์สินของกองทุนเป็นไปตามประเภทและอัตราส่วนโดยชอบก่อนวันที่ความในข้อ 16 มีผลใช้บังคับ แต่ไม่เป็นไปตามอัตราส่วนที่กําหนดตามข้อ 75/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 24/2552  เรื่อง การลงทุนและการมีไว้เพื่อเป็นทรัพย์สินของกองทุน ลงวันที่ 28 กรกฎาคม พ.ศ. 2552  ซึ่งแก้ไขเพิ่มเติมโดยประกาศนี้ บริษัทจัดการจะยังคงมีไว้ซึ่งทรัพย์สินดังกล่าวต่อไปได้  ทั้งนี้ หากทรัพย์สินดังกล่าวเป็นตราสารซึ่งครบกําหนดอายุหรือได้มีการจําหน่ายทรัพย์สินนั้นไปเท่าใด ให้บริษัทจัดการคงทรัพย์สินไว้ได้เพียงจํานวนที่เหลือ


ผู้มีอํานาจลงนาม - ประกาศ  ณ วันที่ 2 เมษายน พ.ศ. 2556

 

(นายวรพล  โสคติยานุรักษ์)

 เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์